ઇરફાન-ઐશ્વર્યા જેવાં સશક્ત ઍક્ટર્સ હોવા છતાં ફિલ્મનું સીક્રેટ તેમના ખાસ કશા પ્રયત્ન વગર જ આપમેળે બહાર આવી જાય છે. ‘જઝ્બા’ ઐશ્વર્યાના કમબૅક માટે પાવરફુલ ફિલ્મ બની શકી હોત. અફસોસ, એ તક ઘણે અંશે ગુમાવાઈ છે. હા, એટલું ઉમેરવું પડે કે ઐશ્વર્યા ઓવારણાં લેવાનું મન થઈ આવે એટલી સુંદર અને ચુસ્ત-દુરુસ્ત લાગે છે. માત્ર તેણે ફિલ્મ પછી ગરમ પાણીના કોગળા કરવા પડ્યા હશે અને આંખોમાંથી ગ્લિસરીન કાઢવા ઠંડું પાણી છાંટવું પડ્યું હશે. ઇરફાન તેની અદ્ભુત સ્ક્રીન-પ્રેઝન્સ, મારકણી આંખો અને જબરદસ્ત ડાયલૉગ-ડિલિવરીથી ક્યારેય નિરાશ નથી કરતો. અહીં ખાસ કશું કરવાનું ન હોવા છતાં તેને જોવાની મજા પડે છે. બાકી શબાના આઝમી, અતુલ કુલકર્ણી, જૅકી શ્રોફ, અભિમન્યુ સિંહ, સિદ્ધાંત કપૂર (શક્તિ કપૂરનો દીકરો)માંથી કોઈનો પર્ફોર્મન્સ યાદગારની કૅટેગરીમાં મૂકી શકાય એવો નથી; કેમ કે તેમનાં પાત્રો જ સરખી રીતે લખાયાં નથી.